Sverre M. Fjelstad

Sverre Martin Fjelstad (født 17. oktober 1930) er en norsk naturfotograf, forfatter og fjernsynspioner. 


== Mediemannen ==
Sverre M. Fjelstad er oppvokst på Bekkelagshøgda i Oslo. Faren var eiendomsmegler og kom fra plassen Katisa ved Nøklevann i Østmarka,. Moren var amerikansk og utdannet lege. Alt som guttunge skrev han om naturen i en lokalavis for de sørlige og østlige distriktene i Oslo, Nordstrands blad, og utvidet gradvis sin aksjonsradius. Fjelstad ble oppdaget av fotografen og zoologen Per Høst, og kom med som en av fotografene bak dennes prisbelønte film Same-Jakki fra 1956/57. Fjelstad hadde særlig ansvar for å filme landskap og ville dyr. Gjennom dette la han et solid grunnlag for sitt arbeid i norsk fjernsyns barndom der han skapte sitt eget TV-program Naturmagasinet. Det er siden blitt avløst av Ut i naturen
Fjelstad har laget over hundre naturfilmer på riksdekkende NRK fjernsyn. Mange av hans fjernsynsfilmer er også vist i utlandet, blant annet i USA, der selskapet SBS i 1983 kjøpte 15 episoder om norsk natur.  Høsten 1989 startet han et engasjement med egen TV-serie hos TV3.
I en lang periode anmeldte Fjelstad naturbøker i Aftenposten. Han var med å gjenopprette Aftenpostens A-magasin for perioden 1963-93 der han i over 20 år hadde en fast spalte, Naturen rundt oss. Han er også kjent som radiokåsør og foredragsholder. Fjelstad har gitt ut i alt 27 bøker, for en stor del basert på egne opplevelser i møte med natur og ville dyr i Norge, Asia, Afrika og Amerika. Alle bøkene er gjennomillustrerte med hans egne fotografier. Han har også tatt initiativet til å opprette en ny livskraftig beverstamme i Østmarka utenfor Oslo, der beveren tidligere hadde hatt naturlig tilhold.


== Arkeologiske interesser ==
Sverre M. Fjelstad har dertil dyrket arkeologiske interesser, og tidlig i ungdommen gjorde han oppsiktsvekkende funn av jordbruksristninger fra bronsealderen på Ekebergplatået i Oslo. Særlig er feltene med flere hundre såkalte skålgroper betydelige. Han fant også gravhauger. Hvert nytt funn ble innrapportert til arkeologen Anders Hagen, som fulgte oppdagelsene med stor interesse. 

«Det er uhyre interessante oppdagelser Sverre Fjelstad har gjort, sier konservator Hagen til Aftenposten. Beliggenheten og de utvilsomt gode forhold for jordbruk på Ekeberg har nok gjort det nær å slutte at det har vært bosetting her tidligere enn noe annet sted i Oslo-området, men vi har hittil hatt svært lite som kunne støtte en slik teori.[...] Funnene er så meget mer interessante som det før har vært svært sparsomt med oldsaksfunn i Oslodistriktet.»Fjelstad har selv fortalt om funnene i kapittelet I eikeskogen i boka Naturen året rundt.


== Reiseleder ==
På 1990-tallet jobbet Fjelstad som guide/reiseleder for Bennett Reisebureau. Han hadde blant annet bjørnesafari i Trysil og turer til Afrika.


== Medlem av Oslo Bystyre ==
Fjelstad satt i Oslo bystyre 1972–1976, som partiløst medlem. Det var i denne perioden han tok initiativet til å få satt ut bever i Østmarka. Beveren hadde da vært utryddet i Østmarka siden slutten av 1800-tallet, men i løpet av de siste 30 årene har den igjen spredd seg til det meste av området.


== Premier ==
Kultur- og vitenskapsdepartementets premie for gode barne- og ungdomsbøker i klassen fagbok (1987) for Ville dyr i skog og mark
Æresmedlem Østmarkas Venner 2010
Friluftslivets hederspris 2020


== Bøker ==
Med nebb og klør. Oslo: Aschehoug. 1961.  (dyreroman) (1961)
På kloss hold. Oslo: Gyldendal. 1962. 
Nattens jegere. Oslo: Gyldendal. 1963.  (Roman) Om et hubropar.
Det fløy en fugl - fotojakt i skog og mark. Oslo: Gyldendal. 1964. 
Parker, Bertha Morris (1964). Planter som ikke er grønne. no: Dreyer. 
Ville venner. Oslo: Gyldendal. 1965. 
Fuglefløyt og dyretråkk. Oslo: Gyldendal. 1966. 
Låvesvala. Oslo: Fabritius. 1971. ISBN 8207015144. 
Bokfinken. Oslo: Fabritius. 1971. ISBN 8207015101. 
Blåmeisa. Oslo: Fabritius. 1971. ISBN 8207015136. 
Måltrosten. Oslo: Fabritius. 1971. ISBN 8207015098. 
Naturmagasinet. Oslo: Gyldendal. 1971. ISBN 8205002304. 
Hettemåsen. Oslo: Fabritius. 1971. ISBN 8207015128. 
Gråspurven. Oslo: Fabritius. 1971. ISBN 8207015152. 
Nye Naturmagasinet. Fra Korpåsen til Kilimanjaro. Oslo: Gyldendal. 1973. ISBN 8205059802. 
Dyrenes land - Afrika. Oslo: Gyldendal. 1975. ISBN 8205084173. 
Dyr omkring oss. Oslo: Gyldendal. 1977. ISBN 8205105359. 
Naturen rundt oss. Oslo: Schibsted. 1979. ISBN 8251607655. 
Ville dyr hjemme og ute. Oslo: Gyldendal. 1981. ISBN 8205131112. 
Ville dyr i skogen. [Stabekk]: Bokklubbens barn. 1987. ISBN 8252514871. 
Schandy, Tom (1990). Dyr i Norge. Oslo: Faktum forl. ISBN 8254001545.  (Redigert av Tom Schandy, fagredaktør Sverre M. Fjelstad)
Naturen rundt oss. Oslo: Schibsted. 1991. ISBN 8251613949. 
Afrika i speilrefleks. Schibsted. 1992. ISBN 8251614120. 
Dyrene i skogen. Oslo: Schibsted. 1993. ISBN 8251615003. 
Østmarka naturreservat. Schibsted. 1994. ISBN 8251615402. 
Fuglene i skogen. Schibsted. 1996. ISBN 8251616212. 
Spor og sportegn. Oslo: Schibsted. 1997. ISBN 8276431100. 
På tur!. Oslo: Schibsted. 1999. ISBN 8276431690.  (felthåndbok)
I skogen - året rundt. Oslo: Schibsted. 2000. ISBN 8251618282. 
Mitt liv i villmarka (Schibsted, 2006, 226 sider)


== Referanser ==


== Eksterne lenker ==
(en) Sverre M. Fjelstad på Internet Movie Database